РЕШЕНИЕ НА КОМИСИЯТА
от 11 юли 2008 година
за изменение на Решение 2007/60/ЕО по отношение на промяната на задачите и периода на работа на Изпълнителната агенция за трансевропейска транспортна мрежа
(2008/593/ЕО)
ЕВРОПЕЙСКАТА КОМИСИЯ,
като взе предвид Договора за създаване на Европейската общност,
като взе предвид Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (1), и по-специално член 3 от него,
като има предвид, че:
(1)
Изпълнителната агенция за трансевропейска транспортна мрежа (наричана по-долу „Агенцията“) бе създадена с Решение 2007/60/ЕО на Комисията (2) с цел да управлява до 31 декември 2008 г. дейностите на Общността в областта на трансевропейската транспортна мрежа за изпълнение на задачите, засягащи отпускането на финансова помощ от Общността, в съответствие с Регламент (ЕО) № 2236/1995 на Съвета относно общите правила за отпускане на финансова помощ от Общността в областта на трансевропейските мрежи (3). Изпълнението на много от тези проекти ще продължи значително след 31 декември 2008 г.
(2)
На Агенцията трябва да бъде делегирана също и отговорността за проекти, получаващи финансова помощ въз основа на Регламент (ЕО) № 680/2007 на Европейския парламент и на Съвета (4), тъй като по този регламент продължава финансирането на дейности за Трансевропейската транспортна мрежа, подобни на финансираните по Регламент (ЕО) № 2236/1995 на Съвета дейности, за които Агенцията вече е упълномощена.
(3)
Агенцията не следва да отговаря за приемането на индивидуални решения за отпускане на помощ от Общността. Въпреки това, за да бъдат повишени ефективността и ефикасността при реализирането на програмата, Комисията може да вземе решение да делегира на Агенцията приемането на изменения и допълнения към такива решения.
(4)
По-специално, Агенцията трябва да поеме отговорността за свързани с проекти дейности, независимо от формата и метода за оказване на финансова помощ от Общността, както е определено с член 6 от Регламент (ЕО) № 680/2007. Всички дейности във връзка с програми, като контрол и изработване на политики, следва да се изключат и да останат в рамките на отговорностите на Комисията.
(5)
По-специално, Агенцията трябва да поеме и отговорността за съпътстващи мерки, допринасящи за по-висока ефективност и ефикасност на програмата TEN-T, с цел да бъде повишена максимално нейната европейска добавена стойност, включително популяризирането на програмата TEN-T сред всички заинтересовани страни и поставянето ѝ във фокуса на общественото внимание в държавите-членки и погранични трети страни. Такива мерки могат да включват целенасочено привличане на вниманието на обществеността и кампании за популяризиране, включително организирането на дни на програмата TEN-T, семинари и конференции, оповестяване и разпространяване на резултати и най-добри практики чрез подходящи публикации, включително и в електронните медии, например чрез съобщения за медиите, ръководства за потенциални кандидати, брошури, съдържащи примери за успешно прилагане на програмата и годишни отчети, а също и чрез организиране на участието на представители на агенцията и/или Комисията в подходящи мероприятия, като например тържествено откриване на обекти на транспортната инфраструктура.
(6)
Проведеният от външни консултанти актуален анализ на разходите и ползите показва, че е необходимо съществено увеличение на административните ресурси и по-специално на персонала на Агенцията. Агенцията ще остане и в бъдеще най-ефективното решение по отношение на разходите.
(7)
Решение 2007/60/ЕО следва да бъде съответно изменено.
(8)
Мерките, предвидени в настоящото решение, са в съответствие със становището на Управителния комитет на изпълнителните агенции,
РЕШИ:
Член единствен
Решение 2007/60/ЕО се изменя, както следва:
1.
Член 3 се заменя със следния текст:
„Член 3
Продължителност
Агенцията се създава за срок от 1 ноември 2006 г. до 31 декември 2015 г.“
2.
Параграф 1 от член 4 се заменя със следното:
„1. В рамките на дейността на Общността в областта на трансевропейската транспортна мрежа Агенцията отговаря за изпълнението на задачи, които се отнасят до предоставянето на финансова помощ от Общността съгласно Регламент (ЕО) № 2236/95 на Съвета (5) и Регламент (ЕО) № 680/2007 на Европейския парламент и на Съвета (6), с изключение на задачи, изискващи оперативна самостоятелност при трансформирането на политически избор в действия, като например програмиране, определяне на приоритети, подбор на проекти в съответствие с член 5 от Регламент (ЕО) № 680/2007, оценка на програмата и мониторинг на законодателството. Агенцията ще отговаря по-специално за следните задачи:
а)
подпомагане на Комисията във фазите на програмиране и подбор, както и управление на фазата на мониторинг на финансовата помощ, предоставена за проекти от общ интерес от бюджета на трансевропейската транспортна мрежа, както и извършването на необходимите проверки след завършването им, чрез вземане на съответните решения, използвайки правомощията, делегирани ѝ от Комисията;
б)
координация с други финансови инструменти на Общността, по-специално осигуряване на координацията при отпускане на финансова помощ във всяка фаза на проекта, за всички проекти от общ интерес, които също получават финансиране от структурните фондове, Кохезионния фонд и от Европейската инвестиционна банка;
в)
техническа помощ за организаторите на проектите по отношение на финансовия инженеринг за проекти и разработката на общи методи за оценяване;
г)
приемане на инструменти за изпълнението на бюджета за приходи и разходи и, когато Комисията е делегирала отговорността на Агенцията, изпълнение на всички операции, необходими за управление на дейностите на Общността в областта на трансевропейската транспортна мрежа съгласно Регламент (ЕО) № 2236/95 и Регламент (ЕО) № 680/2007;
д)
събиране, анализ и предаване на Комисията на цялата информация, изисквана от Комисията за осъществяването на трансевропейската транспортна мрежа;
е)
съпътстващи мерки, допринасящи за по-висока ефективност и ефикасност на програмата TEN-T, с цел да бъде повишена максимално нейната европейска добавена стойност, в това число популяризиране на програмата TEN-T сред всички заинтересовани страни и поставянето ѝ във фокуса на общественото внимание в държавите-членки и погранични трети страни;
ж)
всякаква техническа и административна подкрепа, поискана от Комисията.
Съставено в Брюксел на 11 юли 2008 година.